Løkke skal snarest forhandle en ny europaaftale på plads. Her skal danskerne spørges om de vil forlade EU og få samme vilkår som briterne, kræver DF.

For blot få uger siden tog Kristian Thulesen Dahl overskrifter ved at sige, at Dansk Folkeparti vil i regering eftrer næste valg, hvis partiet har samme opbakning som i dag, og der fortsat er borgerligt flertal.

Men nu lægger han yderligere til den melding. Hvis Dansk Folkeparti skal med i en ny borgerlig regering, skal der udskrives en folkeafstemning, hvor de danske vælgere tager stilling til, om Danmark skal have en aftale, som ligner den, briterne måtte forhandle på plads med EU.

Reelt vil danskerne altså skulle tage stilling til Danmarks fortsatte medlemsskab af Den Europæiske Union.

- I takt med at der kommer en aftale med Storbritannien vil flere danskere spørge, hvorfor de ikke kan få noget lignende. Jeg så meget gerne, at det er defineret, at briternes aftale også kommer til folkeafstemning i Danmark, så danskerne ved, at de bliver taget med på råd. Vi har årevis haft en forskel på, hvad Folketinget har ønsket og hvad befolkningen har ønsket, lyder det fra Kristian Thuelsen Dahl.

Løkke lytter 'selvfølgelig'

Et krav, som Lars Løkke Rasmussen "selvfølgelig" vil lytte til, siger DF-formanden i et sommerinterview med TV 2s politiske analytiker Thomas Funding.

I interviewet, som sendes i sin fulde udstrækning mandag på TV 2 NEWS, siger han også, at det er på høje tid, at Venstre-regerigden siddende regering leverer den "nyorientering" af europapolitikken, som de fire borgerlige partier sidste år gik til valg på.

Skal I have den her europaaftale og folkeafstemning for at kunne gå med i en regering?

- Det vil være helt naturligt, at når man taler om regeringssamarbejde, så har man en fælles forståelse af hvordan noget så vigtigt som europapolitikken føres. Der, hvor der måtte være store uenigheder, mener jeg, at folkeafstemningen må være den helt naturlige måde at afklare det på, siger Kristian Thulesen Dahl, der bemærker, at positionerne allerede er ved at flytte sig.

Det blev senest illustreret dagen efter briternes nej i juni.

- Lars Løkke Rasmussen sagde klart og tydeligt, at forbeholdene var noget, der stod i mange år frem. Den kamp for at komme af med forbeholdene ved først givne lejlighed – den er nu opgivet. Nu er forbeholdene fredet.

Tilbage til EF

Mener du, at Danmark bør melde sig ud af EU?

- Vi har ikke forestillet os, at Danmark melder sig ud af EU. Men vi har forestillet os, at hvis det lykkedes briterne at få den aftale, som vi synes, de bør have, så skal danskerne spørges om danskerne også ønsker, at Danmark placeres der, siger Kristian Thuelsen Dahl.

Han drømmer om at rulle EU tilbage til årene med EF. Det indre marked skal fortsætte, men den politiske union bør skrottes, lyder DF-visionen.

- Jeg tror i virkeligheden, det vil favne rigtig mange danskere, som i undersøgelse efter undersøgelse siger, at de gerne vil være med i samarbejdet, men at de gerne vil have, at EU bestemmer noget mindre.

Men I vil fravælge indflydelsen på hvor EU skal hen?

- Nu har jeg prøvet at lytte meget til de meget EU-venlige folk, blandt andet også Danmarks kommissær Margrethe Vestager. Og de siger jo, at EU er os selv. EU er ikke sådan en størrelse, som bare er derude, som vi andre bare bliver nødt til at følge med. Nu synes jeg Danmark for en gangs skyld skal være med til at definere hvad EU skal være og hvad EU skal tilbyde Storbritannien, siger Kristian Thulesen Dahl.

En mellemting mellem EU og Norge

Er I gået fra at være et EU-skeptikerparti til at være et EU-modstanderparti?

- Jeg anerkender, at det er en diskussion om definition. Jeg mener jo selv, at det, at danskerne kan få muligheden, fordi Storbritannien er et stort land, der har nogle forhandlingsmuskler, vi ikke har – de har et brækjern til at etablere en ny måde at samarbejde på i Europa. Det mener jeg, vi skal være behjælpelige med at få til at lykkes – og så mener jeg, at danskerne skal have den valgmulighed. Og hvis det er et sted, der er en mellemting mellem det vi kender i dag og en norsk løsning. Definerer du det så som at man melder sig ud?

Storbritannien er i hvert fald ikke længere være fuldgyldigt medlem.

- Nej, man vil ikke være et fuldgyldigt medlem. Det var også det, danskerne underkendte 3. december – at vi ikke skal være med i kernen af EU.

Den frie bevægelighed

Ingen ved hvad Storbritannien og EU ender med at aftale, men Dansk Folkepartis formand ved godt hvad han ønsker sig af aftalen: Den skal håndtere udfordringerne ved den frie bevægelighed.

- Noget af det, som jeg tror rigtig mange borgere i de europæiske lande er trætte af, er, at man har overladt til EU at tage sig af hvordan man kan vandre mellem landene uden at EU kan levere løsningerne på det. Det gælder både i forhold til migrantstrømmen, vi så sidste år, hvor folk vandrede op gennem det ene fredelige land efter det andet og fandt ud af hvor de havde lyst til at søge asyl. Og også i forhold til fri bevægelighed internt i EU, hvor briterne har været rigtigt belastede, siger han.

Også Danmark har været presset her, understreger han.

- Man kan komme ind og fra den ene dag til den anden få ret til vores velfærdsydelser, og det er der rigtig mange danskere, der ikke synes, er rimeligt.

EL: Konservative briter skal ikke sætte kursen

Hos det andet nogenlunde lige så EU-skeptiske parti i Folketinget, Enhedslisten, tager man ikke imod meldingen fra Dansk Folkeparti med kyshånd.

- Der er brug for at se på et nyt samarbejde i Europa, og der er brug for nye aftaler, men automatisk at koble sig på det, briterne får, er ikke en god idé. Vi ønsker en mere grøn og solidarisk udvikling i Europa, og det skal vi ikke overlade til en konservativ regering i Storbritannien, siger Eva Flyvholm, der er vikarierende EU-ordfører for Enhedslisten.

I en meningsmåling, som Megafon gennemførte for TV 2 og Politiken i slutningen af juni svarede 52 procent, at de i en situation med et EU i to hastigheder som følge af folkeafstemningen i Storbritannien, vil foretrække, at Danmark enten får en løsere tilknytning eller helt forlader unionen.

TV 2 NEWS sender hele interviewet med Kristian Thulesen Dahl mandag klokken 15.30, 18.30, 20.30 og 22.30. Herefter kan det også ses på TV 2 PLAY.